
Projekteerimistingimuste kinnitamine
(Raudteeliinide elektrifitseerimise rajatiste ehitamine)
	1. ASJAOLUD JA MENETLUSE KÄIK




02.06.2020. a taotles (linnavalitsuse dokumendiregistris nr 5098/1-14) AS Eesti Raudtee, registrikood 11575838, Narva Linnavalitsuse Arhitektuuri- ja Linnaplaneerimise Ametilt projekteerimistingimusi raudteeliinide elektrifitseerimise rajatiste ehitamiseks. Tööde eesmärgiks on olemasolevate raudteeliinide elektrifitseerimine (sh kontaktvõrgu ja  veoalajaamade ehitamine) majanduslikult optimaalseimal ja keskkonna säästu arvestaval kujul. 
Hetkel Tallinn-Tapa-Tartu-Valga (va Tallinn-Aegviidu) ja Tapa-Narva liinidel kasutatakse  olemasolevat raudteed ainult diiselrongidega opereerimiseks. 27. juunil 2019. a tegi Vabariigi Valitsus otsuse viia 2028. aasta lõpuks kogu reisirongliiklus ja enamus kaubarongiliiklusest üle elektritoitele. Selleks on tarvis ehitada olemasolevale rööbasteele kontaktvõrk. Narva linna piires elektrifitseeritakse ca 8 km raudteed. Samuti planeeritakse paigaldada raudteemaale autotrafopunktid kontaktvõrgu toimimise tarbeks. Kontaktvõrgu rajamisel paigaldatakse kontaktvõrgu mastid ja mastidele riputatakse kontaktliin (sh juhtmed ja konsoolid). 
Raudteeliinid asuvad järgmistel kinnistutel: 
Narva linn, Tapa-Narva 307,2-311,4 km transpordimaa (katastritunnus 51101:001:1085);
Raudtee tn 10a//Vaksali tn 14//Narva raudteejaam transpordimaa (katastritunnus 51101:001:1133).
Vastavalt kinnistusraamatust väljavõttele kinnistud kuuluvad Eesti Vabariigile. Majandus- ja Kommunikatsiooniministeerium (registrikood 70003158) kui riigivara valitseja on kaasatud menetlusse vastavalt ehitusseadustiku § 31 lõikele 3.

Menetlusse on kaasatud Tarbijakaitse ja Tehnilise Järelevalve Amet, millega peavad raudteerajatise projekteerimistingimused olema kooskõlastatud vastavalt ehitusseadustiku § 88 lõikele 2.
Menetlusse on kaasatud AS Eesti Raudtee, millega peavad projekteerimistingimused olema kooskõlastatud vastavalt haldusmenetluse seaduse §-le 40 ja ehitusseadustiku §-le 73.
03.06.2020. a saadeti Majandus- ja Kommunikatsiooniministeeriumile, Tarbijakaitse ja Tehnilise Järelevalve Ametile ja AS-le Eesti Raudtee projekteerimistingimuste tingimuste eelnõu arvamuse avaldamiseks e-posti teel. 
08.06.2020. a kooskõlastas AS Eesti Raudtee projekteerimistingimuste eelnõu tingimusel, et „punktis 3.1.3 sõnastus «Asendiplaani aluskaardiks peab olema võetud aktualiseeritud olemasolevat situatsiooni tõeselt kajastav geodeetiline alusplaan, mis on mitte üle ühe aasta vanune» asendatakse  sõnastusega «Asendiplaani aluskaardiks peab olema võetud aktualiseeritud olemasolevat situatsiooni tõeselt kajastav geodeetiline alusplaan»“.
11.06.2020. a kooskõlastas Tarbijakaitse ja Tehnilise Järelevalve Amet projekteerimistingimuste eelnõu tingimusel, et „projekteerimistingimuste eelnõus loetletud õigusaktidele lisatakse ka Euroopa Liidu Komisjoni määrus (EL) nr 1301/2014, milles käsitletakse Euroopa Liidu raudteesüsteemi energiavarustuse allsüsteemi koostalitluse tehnilist kirjeldust. Selgitame, et kontaktvõrgu rajamisel on vajalik ehitamise käigus viia läbi nn teavitatud asutuse (Notified Body - NoBo) poolt vastavushindamine koostalitluse tehnilise kirjelduse (KTK) nõuete osas ja enne kasutuselevõttu tuleb teha ka elektripaigaldise audit. Majandus- ja taristuministri 17.07.2015 määrus nr 97 ei sea piiranguid asendiplaani vanusele (st asendiplaan ei pea olema vähem kui aasta vanune), seega TTJA-l ei ole vastuväiteid Eesti Raudtee AS poolt toodud täiendusele“.
Tarbijakaitse ja Tehnilise Järelevalve Amet arvamusega arvestamise vajadus on kajastatud projekteerimistingimuste punktis 3.1.5.
15.06.2020. a tutvus Majandus- ja Kommunikatsiooniministeerium AS-i Eesti Raudtee ning Tarbijakaitse ja Tehnilise Järelevalve Ameti kooskõlastustega ning esitas oma  nõusoleku  projekteerimistingimuste eelnõu kohta.
	2. ÕIGUSLIKUD ALUSED



2.1  Ehitusseadustiku § 28 kohaselt projekteerimistingimused annab kohaliku omavalitsuse üksus, kui seaduses ei ole sätestatud teisiti.
2.2 Ehitusseadustiku § 88 lõike 1 kohaselt  raudteerajatise projekteerimistingimused on nõutavad käesoleva seadustiku lisas 1 nimetatud ehitusloakohustusliku raudteerajatise ehitusprojekti koostamiseks, välja arvatud raudteerajatise lammutamiseks.
2.3 Narva Linnavalitsuse Arhitektuuri- ja Linnaplaneerimise Ameti põhimääruse § 7 punkti 14 kohaselt Arhitektuuri- ja planeerimise osakonna üks põhiülesannetest on ehitusliku projekteerimise lähteinformatsiooni väljastamine, sh projekteerimistingimuste ettevalmistamine ja esitamine linnavalitsusele kinnitamiseks.  
	3. OTSUS



	Kinnitada projekteerimistingimused raudteeliinide elektrifitseerimise rajatiste ehitamiseks järgnevalt: 


	

	3.1 ÜLDNÕUDED 



3.1.1 Projekt koostada ja vormistada vastavalt projekti tellija poolt väljastatud lähteülesandele, Eesti Vabariigis kehtivates seadustes ja Narva linnas kehtivates määrustes sätestatule ning Eesti Standarditega ettenähtud nõuetele. Projekti koostamisel tuleb muuhulgas juhinduda Euroopa Liidu Komisjoni määrusest (EL) nr 1301/2014, raudteeseadusest, ehitusseadustikust, seadme ohutuse seadusest, majandus- ja kommunikatsiooniministri 04.12.2012. a määrusest nr 77 „Tava- ja kiirraudteesüsteemi koostalitluse tehniliste kirjelduste kohaldamise kord1“, teede- ja sideministri 09.07.1999. a määrusest nr 39 „Raudtee tehnokasutuseeskirja kinnitamine“ ja selle lisadest, majandus- ja taristuministri 17.07.2015. a määrusest nr 97 „Nõuded ehitusprojektile“.
3.1.2 Projekt peab olema koostatud või kontrollitud pädeva isiku poolt, kes vastab ehitusseadustiku §-des 23, 24, 25 sätestatud tingimustele.
3.1.3 Esitada asendiplaan geodeetilisel alusplaanil. Asendiplaani aluskaardiks peab olema võetud aktualiseeritud olemasolevat situatsiooni tõeselt kajastav geodeetiline alusplaan. Vastavalt Narva linnavalitsuse Arhitektuuri- ja Linnaplaneerimise Ameti Geodeetiliste mõõdistus- ja uurimistööde korraldamise reeglistiku §1 punktile 3 võid projekteerimistöid teha ainult Geodeesia ja maakorralduse osakonnas registreeritud topo-geodeetilisele alusplaanile. Asendiplaanil näidata projekteeritava ala piirid, olemasolevate ja projekteeritavate välisvõrkude asukohad ja nende tingmärgid, raudtee ja tehnovõrkude kaitsevööndid ja nende tingmärgid, projekteeritavate ehitiste asukohad jne. 
3.1.4 Narva raudteejaama lähialal kontaktvõrgu riputamise kandekonstruktsiooni kujunduslik lahendus tuleb kooskõlastada Narva linna peaarhitektiga.

3.1.5 Projekt kooskõlastada projekti tellijaga.
3.1.6 Arvestada Tarbijakaitse ja Tehnilise Järelevalve Ameti arvamusega. Arvamus on esitatud käesoleva korralduse punktis 1. 
	

	4.  RAKENDUSSÄTTED




4.1    Käesolevad projekteerimistingimused on kehtivad kuni 25.06.2025. a.
4.2    Käesolev korraldus jõustub alates teatavakstegemisest.

4.3    Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

